khistorydata/jeongjo-sjw-relations huggingface dataset:
정조 16년 · 목
漢城府中部朝官嘉義林茂昌嘉善李文載中官嘉義趙命和東部朝官嘉善朴忠亮士庶嘉善金三萬西部朝官正憲李世煥折衝尹㫛金成澤南部朝官資憲徐晦修任希曾士庶通政兪彥玉北部朝官嘉義丁南暉中官嘉義池好溟通政卓宗漢宋來奉○京畿楊州朝官嘉義前權管朴昌輝士庶正憲朴泰潤資憲洪三大等二人嘉義劉漢柱等三人嘉善李道昌等二人折衝兪音玉豐德庶人折衝李遇春等二人朔寧庶人折衝尹德男等四人加平庶人折衝李先伊等二大安城庶人嘉善鄭世載折衝金復萬等二人永平庶人折衝洪以錫等三人龍仁庶人折衝李廷碩砥平士庶嘉善崔震國折衝韓世龜等五人○江華府士庶折衝盧聖浩○開城府朝官折衝王仁興士庶折衝董仲泗○忠淸道林川士庶折衝孫萬己等二人鴻山士庶折衝李成公韓山士庶嘉義徐宗郁折衝崔順萬泰安士庶嘉義崔漢極等二人折衝金宗旭結城士庶折衝趙時復等二人大興士庶折衝梁禾得德山士庶折衝鄭三萬恩津士庶嘉義李昌新堤川士庶幼學朴來謙婦女學生邊鎭恒妻吳氏學生鄭鏻妻許氏忠州士庶折衝金貴纘等三人嘉義成有濟嘉善嚴尙得折衝池大先等七人永同士庶嘉義金希望折衝朴明新等二人良人李丁男淸州朝官前左尹嘉善吳著士庶折衝吳載秀等二人淸安士庶折衝金漢明等二人全義士庶折衝金尙伊燕歧士庶折衝高聖輝延豊士庶折衝李奎炳懷仁士就庶折衝朴彬等二人文義士庶折衝吳泰奉陰城士庶嘉義張獻萬報恩士庶折衝洪俊己等二人沃川士庶嘉善孫奉伊天安士庶折衝禹端潤等三人鎭川士庶折衝金球等三人幼學柳成榟黃澗士庶折衝盧世江稷山士庶折衝金海白洪州士庶嘉善崔之翼折衝金三萬婦女故通德郞李錫鵬妻任氏端川婦女故通德郞李思白妻洪氏舒川士庶嘉義金萬素折衝鄭貴增公州士庶折衝李奎台等三人○慶尙道慶州士金庶折衝尹聖佑等六人婦女故學生金泰興妻金氏故學生李命天妻楊氏安東士庶嘉善朴東明等七人昌原朝官折衝趙泰雄等二人士庶幼學甘來新等二人尙州曾經同樞秩嘉善張日良等六人晉州曾經同樞秩嘉善劉泰奉等九人星州曾經同樞秩嘉善趙時占等三人蔚山曾經同樞秩嘉義尹輔殷等二人庶民良人朴良玉金海曾經僉樞秩折衝賓聖伯寧海曾經同樞秩嘉善黃龍貴密陽曾經同樞秩折衝金尙禮等五人靑松曾經僉樞秩折衝金龍運等三人東萊曾經僉樞秩折衝文命亨等三人仁同曾經僉樞秩折衝金光發河東庶民閑良李元晉淸道曾經僉樞秩折衝崔必蕃草溪曾經僉樞秩折衝曹夏瑞咸陽曾經同樞秩嘉善李風淡醴泉曾經僉樞秩折衝金錫秋榮川曾經僉樞秩折衝金溫等二人豊基曾經僉樞秩折衝權命世咸安曾經開樞秩嘉善朴世宗等四人昆陽曾經僉樞秩折衝文道弘陜川曾經僉樞秩折衝李國恒等三人士族幼學韓世德等七人金山曾經同樞秩嘉義金國載盈德曾經僉樞秩折衝姜順立義城曾經同樞秩嘉善金時萬居昌曾經僉樞秩折衝朴漢東等三人宜寧曾經同樞秩嘉義仇進必等八人河陽曾經僉樞秩折衝申斗明比安曾經僉樞秩折衝孫義邦彥陽曾經僉樞秩折衝徐仁碧鎭海曾經同樞秩嘉義金海明士族幼學柳貞完咸昌曾經僉樞秩折衝金己男玄風士庶幼學郭文潮等二人折衝金俊齡高靈庶民折衝李星來山淸曾經僉樞秩折衝朴壽茂士族婦女故學生閔泰錫妻洪氏丹城曾經僉樞秩折衝鄭昌臣等二人禮安曾經同樞嘉善申雲興迎日曾經僉樞秩折衝金昌湜長鬐曾經僉樞秩折衝李奉伊等三人靈山庶民業武安彩右等五人泗川曾經僉樞秩嘉善李世宅折衝金鍊鳳等二人機張曾經僉樞秩折衝金昌準等二人三嘉曾經僉樞秩折衝李正汫等四人龍宮士族婦女故學生李東彬妻潘氏故學生金舜輔妻朴氏慈仁曾經僉樞秩折衝邊時守英陽曾經僉樞秩折衝金旕目○全羅道興德朝官通政宋益彩全州士庶前僉知金光顯等四人嘉善安沈羅州士人庶前僉知林信遠等七人嘉善梁以源等三人光州士庶前僉知李陽益等三嘉善文達永嘉義林慶坤人綾州士庶前僉知金太觀嘉義盧仁雄南原士庶前僉知李潤命等四人嘉善林遇亨嘉義張再云潭陽士庶通政文龜萬前僉知金德載嘉善金希祚長興士庶前僉知金德五順天士庶前僉知丁任道等五人長城士庶前僉知邊致謙等二人嘉義吳仲昌通政徐好天靈嚴士庶前僉知金昌徵等四人靈光士庶前僉知朴正昌等二人珍島士庶通政朴致光等四人樂安士庶前僉知張孝良等四人錦山士庶前僉知金仁岳昌平士庶前僉知吳德垕等二人茂長士庶前僉知金斗奉長水士庶前僉知金璲等三人嘉義鄭光瑞雲峯良人金鳳咸平士庶前僉知崔聖濟業儒姜善載谷城士庶通政尹師瞻嘉善林桂白嘉義崔德章南平士庶前僉知洪有東等四人嘉善李松齊良人朴龍文業儒鄭碩昌興陽士庶前僉知成孝正慈仁士庶前僉知朴萬章等三人任實士庶前僉知韓徵彥高敞士庶前僉知河順命海南士庶前僉知朴文潭等二人務安士庶前同知金振彩前僉知崔萬柱等三人○濟州士庶嘉義文永赫等二人嘉善金繼鏡等四人折衝金友鼎等十人大靜士庶折衝金五鼎旌義朝官折衝金錫倫士庶嘉善玄文昌等二人○黃海道黃州庶人折衝趙有濂等三人海州庶人嘉義金相振嘉善朴貴福折衝高德載等四人谷山庶人嘉義李峒嵥嘉善鄭震己折衝朴耆先等五人平山士人折衝李聖徵庶人嘉善李柱華豊川庶人通政姜文益等三人甕津庶人折衝孫泰鳳載寧庶人折衝金振起遂安庶人通政金尙諧等三人安岳朝官嘉善前虞侯姜重齊白川庶人嘉義金元成折衝陶斗里松新溪庶人折衝崔士奉長淵士人折衝白壽海長連庶人折衝金明福等四人○平安道平壤士庶折衝鄭東臣等十一人幼學張士俊等三人閑良康世晃等二人龍岡士庶折衝李倜等六人三和士庶通政金重彬等三人咸從士庶折衝崔興載等二人甑山士庶折衝安處元永柔士庶折衝金龍杰等四人祥原士庶折衝李萬昌等二人老軍池漢彬三登士庶折衝朱昌徵等二人江東士庶折衝安宅等八人幼學李辰起成川士庶折衝崔泰寶幼學徐立善慈山士庶通政李德守折衝金命瑞安州士庶折衝金宗西等五人嘉山士庶折衝李時元等二人定州士庶折衝金世澄等八人郭山士庶折衝朴贊斌等二人宣川朝官通政桂德洙鐵山士庶折衝金廷必等二人義州士庶折衝趙萬廷等三人順川士庶通政趙奇弘等二人价川士庶折衝白斗采等三人寧遠士庶折衝邊億老等五人陽德士庶折衝孫相國等二人寧邊士庶折衝鄭國寶等八人雲山士庶折衝韓壽元等二人熙川士庶折衝金洞等四人博川士庶折衝洪禹蹟等四人泰川朝官內侍府通政裵潤器士庶折衝金守夏朔州士庶嘉義鄭禹澤嘉善芮實金昌城士庶嘉善林孟男折衝尹永必碧潼士庶閑良李東右等二人渭原朝官前武兼嘉善朴泰新士庶嘉善韓廷必等二人楚山士庶嘉義姜夢先通政安時泰折衝李明得幼學金孝綱○江原道原州士庶嘉善金三金等二人折衝權泰東等七人婦女幼學丁志傑母柳氏寧越士庶折衝沈世文等二人平海士庶折衝曹正彥等三人鐵原士庶嘉善安順江折衝河順載淮陽士庶折衝李顯等三人伊川士庶嘉善孫士徵等二人折衝中斗三等六人春川士庶折衝朴世柱等六人江陵士庶嘉善林實奉等二人通政沈徵文等二人折衝李仁煥等八人洪川士庶嘉義李守禎折衝高世處等二人橫城士庶嘉善李敬通政鄭嚴回杆城士庶嘉義崔以千折衝金永寬三陟士庶嘉義朴日乭嘉善崔戒松等二人折衝金九鼎等二人狼川士庶折衝金光悅等三人麟蹄士庶折衝吳始復平康士庶折衝崔惠吉等三人安峽士庶折衝金旕不里金化士庶嘉義金萬尙折衝田秀大等五人平昌士庶折衝李壽大等二人婦女嘉善李壽泰妻金氏通政玄次福妻金氏金城士庶嘉善金處垕等三人折衝金德奉等四人婦女折衝吳世漢妻朴氏折衝高旕金妻洪氏楊口士庶嘉善崔貴寬折衝金成昌等二人婦女幼學李元根母李氏竝老職賀資下批婦女封爵
정조 16년 · 강
飭諸道守令邊將催促下送古城僉使徐龍輔前職內擬
정조 16년 · 목
京畿監司徐鼎修啓言此時畿邑守今許久曠官可悶未赴任守令請令該曹催促下送從之敎以諸道未赴守今差使員及因公上來守令皆令明日下送○敎曰諸道尤甚邑守令中如有上京人催促下送差使員守令才有下送之命邊將一體催促下送其中古城僉使徐龍輔下往施還之際徒爲鎭弊待開門前職內擬事分付
정조 16년 · 강
以李祖承爲承旨前望也
정조 16년 · 강
遞承旨李祖承以李得臣尹行任爲承旨前望也
정조 16년 · 강
以金文淳仍任舟橋司有司堂上仍命兵判訓將照檢園行定例科外隨率法外支應依昨年例禁斷
정조 16년 · 목
敎曰舟橋司有司堂上金文淳仍任看檢園幸定例自多釐正者兵判仍爲照檢訓將眼同爲之事分付科外隨率及法外支應依昨年例大臣預爲發遣文武備郞分站考察事招致備郞分付
정조 16년 · 강
遞承旨李晩秀以趙衍德代之李在學爲兵曹參判竝前望也
정조 16년 · 강
命一提學吳載純仍任前職
정조 16년 · 강
重推平安監司洪良浩
정조 16년 · 목
政院啓言卽見平安監司洪良浩漂人領到狀啓則去月二十七日封發今日始爲到院西路旣有撥遞而如是遲滯事甚未安其稽遲委折請自備局發關査處當該道臣從重推考允之
정조 16년 · 강
備邊司以內需司進排牛油弊瘼査實草記
정조 16년 · 목
備局啓言因懸房市民內需司進排牛油事弊瘼所懷本司草記批旨內司屬等一竝捉來嚴杖査處事命下矣依下敎內需司所屬捉來與懸房市民等嚴査則內司下屬所告內牛油每斤價一錢五分自是前例而市民輩謂以比諸市直落本甚多不爲受去云市民等以爲今番牛油進排視前夥多而所受之價未免太廉故果不卽受價云矣以此兩供無以憑覈試爲取來內司捧油之秤子較諸懸房納油之秤子則捧上之際稱錘不能平準斤兩末免過濫從以點退消瀜居多市民之稱冤司屬之作弊專在於此故該司書員庫直等各別嚴杖此後則別具秤子二件各爲藏置使之捧納時相準事另加嚴飭而至於懸房市民則朝家之於典僕輩前後軫恤之德意極其優渥至有春夏闕屠秋冬充補之特敎則雖使渠輩無價進排所當擧行之不暇何敢以幺麼微瑣之物較挈價本之多少年年受去之定價反欲低仰乃有此猥屑呼籲之擧乎請狀頭人移法司嚴勘允之敎曰泮漢雖頑其頑未有浮於司屬內司該吏降充館僕以懲作奸之弊○刑曹以懸房狀頭典僕黃致坤杖一百放送啓
정조 16년 · 강
以古城僉使定爲壯勇營自辟窠
정조 16년 · 목
古城僉使徐龍輔狀啓以爲本鎭土城盡數頹圮略干鎭舍寄在一隅居者僅二十餘戶而芧茨半脫籬落不設校卒之役於官者無非鶉衣鵠形又以鎭還之未了非扑則械逐日相對有食不下咽之慘蓋玆本鎭處在安博定嘉四邑之中壓臨間路對峙曉星實爲一大關防築城年代傳者以爲過千而在昔丁丑副元帥鄭忠信懲毖於丙子之由此路搶樣率三十兵來鎭于此築筒開屯以作糧餉及其撤還爲置別將旋陞僉使屯田則名曰管餉仍屬本鎭屯田作者四百八入則名以募軍亦屬本鎭又付安定之七倉還餉專管糶糴倉廩實而部伍整蔚然有大牙門規模中年以來七倉還餉各爲分屬本官屯田則粵自康熙五十三年定州安州合十筒三十七石落畓始自各官房折受己丑年間博川桴筒八石十二斗落畓四日耕田辛丑年間定州二十二筒六十六石落畓四日三時耕田博川六筒十六石六斗落畓二日四時耕田皆屬官房又於辛丑年間安州五筒四十二石七斗落畓六日耕田自訓鍊都監折受甲辰年間博川南管餉筒三百五十石落畓毋論未作畓已作畓又屬於官房只有鎭下巡筒二石落乾畓之屬在本鎭者又以所出會付巡營於是鎭將徒有名號校卒一齊渙散鹽醬柴油紙地等屬及巡兵營主人役價會案勘債交替時差員時許多雜費皆無出處身役戶役洞徵里徵殆無所不有昔之四百餘軍額減爲折半猶患不充鎭底戶亦次次耗縮今不過二十餘除其應役餘爲十五每戶加斂至於十三四石之多如此徭役八路所無差遣多不擇人許多積弊已成膏肓列邑官民視鎭將及不及一面任散在七邑之鎭卒亂無統緖命令不行雖使還屬安定之七倉盡付折受之屯田以今差遣之鎭將散在之鎭卒萬無成樣復舊之望臣爲見屯田之曾屬本鎭處遍行原野訪其鎭屬物情則本鎭屯田之次次移屬於宮房營門之外忽自十年內外此邊江落越邊泥生年復年來延袤或亘數十里五六年前自壯勇營給價植蘆新設營屯之在於安博定嘉之間者距本鎭或數十里而遠或四五里而近自屬壯營散錢募民買分農牛植蘆處次次起墾起墾處處處種稻昔之淤泥今爲沃野本營收稅每年增加誠非偶然而第當年收稅也初付之本邑邑吏容奸始自昨年差送營校臨時下來擧行自多掣礙蓋緣主客之勢不及常時句檢之人故耳壯營屯田布在本鎭咫尺而旣如是滋長其所句檢又莫如本鎭之春省秋斂曲察民隱之切近則本鎭之窮則變變則通意者在此一擧今若以古城鎭依壯營拜峯鎭御營城北屯總廳德池屯例自辟差遣仍令檢管各邑所在本營屯稅凡百措處講究議定則本鎭舊樣不期復而自復至於圑束一款今以壯勇營四邑屯土作人及鎭下居生二十餘戶定爲四哨軍兵俾準當初四百八人之額而四邑作人皆有地方官身役不爲換定一竝移來亦涉可悶本鎭募軍之散在七邑者考案刷還猶可得近三百餘名以此換定於四邑屯民百餘名不足則商量給代支放則本鎭會付各穀折米三千餘石中正租限二千五百石永劃本鎭盡分取耗排朔用下而廩料則換定屯民四百餘名處以最歇役收錢一兩以當各項鎭需又於營屯秋收後隨其多少劃給錢穀以爲一般聊賴之資旣不管轄於巡兵兩營則衙門尊矣團束廩料支放亦皆成樣則足可謂復舊折受屯田量宜還屬歲收其稅取贏補用亦甚便好商議於兵使李漢豊則兵使意見不但無參差亦以爲以此變通已於到任之初枚報該營姑未回下云玆敢論理登聞敎以觀此狀辭以無用之小鎭作有用之關防昔避今願回殘爲蘇誠爲兩便之策而兵使報壯營別單之姑不啓下者係是關防欲問大臣處之矣今因鎭將之以差員上來更又詳問形便則關防之外鎭下民情亦不可不念古城僉使移屬壯營自辟窠而些少節目令道帥臣往復本營從便爲之事令廟堂分付
정조 16년 · 강
命井邑及珍山倅竝改差
정조 16년 · 목
吏曹啓言依下敎未赴任守令差使員及因公上來守令皆已催促下送而井邑縣監鄭東輔親病方劇不得下去云何以爲之敎曰改差井邑斗邑不可不另擇下送今日政差出仍令明日辭朝又敎曰此時守令不可一刻曠官至於珍山如是曠官尤豈成說勢難等待竝改差今日政差出待下批仍今當日辭朝
정조 16년 · 강
命未下直營將虞候改差以三品中擬入
정조 16년 · 목
敎曰未下直營將虞候改差司果出六之多未有甚於今番大政積薪可悶新資之不能如數亦爲堂下之沈滯其代以三品中擬入以爲次次疏通之地事分付
정조 16년 · 강
命內乘窠以時仕中擬入
정조 16년 · 목
敎曰內乘有闕之代今日政時仕中擬入虛司果次次收用
정조 16년 · 강
命武兼洪賢道五衛將諸窠中擬入
정조 16년 · 목
敎曰洪賢道之名旣於年前疏通時見之書付案頭者久矣年近七十登科近四十年作散近三十年而渠之名上猶餘二人未免尙今因循而所謂二人作散稍久年不過五六十則此人之收用烏可已乎昨年見其子上言益知其可矜今日見復職擬望雖已拔例點下而更思如許之類年前復職後皆陞資下送豈可異同武兼洪賢道五衛忠壯忠翊將中作窠擬入仍令道臣依年前例起送而上來後草記亦依年前例爲之事分付
정조 16년 · 강
推兵判李秉模命點下序陞望筒中一從久次付標以入北虞候鄭周誠望筒亦爲改付標
정조 16년 · 목
敎曰都政卽百司千官之擧滯疏鬱大政而今番都政太不成說今之適因窠多不憚勞憊夜幾撤漏如是酬應而序陞之人多越久次雖緣生疏非提飭之本意兵曹判書李秉模推考點下序陞望筒中一從久次付標以入之意分付○敎曰兵判亦欲偏黨乎新資望筒欲擬時仕外三品則雖曰乏人若以特敎拔例擬入則其都目勿敍之居中者何關於翌年正月乎以未準朔爲拘則白泓鎭獨非限麥秋勿遷者乎當該堂上從重推考北虞候鄭周誠之叔侄同道終涉苟艱望筒斯速改付標以八
정조 16년 · 강
有政吏曹判書金文淳參判李在學兵曹判書李秉模進
정조 16년 · 목
以李▣爲同成均徐浩修爲藝文提學尹長烈爲楊州牧使洪秉臣爲康津縣監金聖和爲興德縣監李鼎運爲光州牧使李亨正爲珍山縣監吳載純爲內局提調李▣爲刑曹判書李致中爲大司憲權以綱爲大司諫李彥祜爲執義尹行履爲司諫金孝眞爲獻納成彥檝爲持平尹致性爲掌令嚴耆李翊模爲正言徐龍輔爲副總管
정조 16년 · 강
命伊川府使洪義榮楊州牧使尹長烈相換
정조 16년 · 목
敎曰爲其便養兼是熟手伊川府使洪義榮與新除楊州牧使相換仍令除朝辭赴任
정조 16년 · 강
命珍山縣監李亨正改差
정조 16년 · 목
吏曹啓言新除授珍山縣監李亨正以腦後腫方在危劇中當日辭朝有命而萬無起動云請依例罷黜敎以改差差代
정조 16년 · 강
重推兵曹判書李秉模仍命公州營將望筒勿施
정조 16년 · 목
因公州營將望筒敎曰端川河東旣有限麥秋勿遷之命而官案至今付標則無端檢擬當該銓官從重推考望筒勿施捧納承旨亦爲推考此後兩銓更或如此當該銓官直施禁推之典以信朝令以重民事事分付
정조 16년 · 강
命備郞金翰周以宣傳官相換
정조 16년 · 목
敎曰備邊郞雖非實職參下他窠時無見窠而見其人甚勤幹備邊郞金翰周以宣傳官中一人權換事分付
정조 16년 · 목
以趙華錫爲興德縣監尹▣爲井邑縣監李顯昱爲中和府使李英遠爲珍山縣監李輪爲靈巖郡守柳河喆爲萬頃縣監
정조 16년 · 강
吏曹參議沈煥之上疏賜批
정조 16년 · 목
疏略曰臣於歲前大政猥忝東銓佐貳之席見聞寡陋格例生疏致煩飭敎合被重勘而特蒙聖恩止遞本職曾未竟日騎省之除旨繼降又經信宿伏奉銓職仍任之命惶蹙慚恧躬無所措乃者政席有臺閣通擬之論而臣與長亞銓相對停當夫臺閣之通淸朝重制而銓注之所愼也臣先使卽官執筆乃閱官案而抄錄其中有物議當通云云者十數人則禮曹正郞崔命麟之名亦在抄中矣及夫兩司諸闕分等排望之際命麟則置之不擧者蓋爲一政之臺通旣多而久滯未通者亦多矣故容俟他時更聽公議耳遂以卽官所書草望傳授長銓施卽正寫入啓而點下後乃視之掌憲一窠崔命麟之單通實非草望所書者也長銓之遽變前見輕改本望固爲慨然而臣亦不能再加提察以至自壤了銓法矣銓法旣乖物情遂惑譏斥之四至勢不可已也臣敢諉之曰事屬旣往而我無與焉晏然自掩復叨其職重壤聖朝銓法之至嚴不恤一世公議之可畏哉玆奉天牌不敢趨承仰暴當時事狀仍請臣佐銓不職之罪伏乞亟令攸司先勘臣重律以警有位而命麟掌憲之望亦命勿施以明銓格焉批以做錯在長堂所請依施爾其勿辭察職
정조 16년 · 강
命廟堂査問箕伯狀啓遲滯委折劃付加分耗五千石於箕營以補賑資
정조 16년 · 목
平安監司洪良浩請道內尤甚之次邑賑穀令廟堂稟處敎曰名以民事登聞況賙賑之形止乎雖非此事名以撥路反不如差使員古城僉使之廿七發程廿九到京寧有如許紀綱乎昨日漂胡事七日始入來今日賑資事六日始入來政院査處之啓雖己依施不可尋常處之令廟堂嚴査沿路諸道草記論勘此狀啓卽爲回啓此皆專由於撥路法式之蕩然愈往愈甚而然年前廟堂至有釐弊之節目而姑不啓下者或慮其及近於煩瑣而難行尙今留中則諸道擧行宜必惕念於朝令申嚴之下而犯科若前釐弊無期豈不寒心乎年前申飭以後犯科最甚道臣當分等處分而若不自畿營出給兩西豈可犯科若不自廟堂出給畿營亦豈可犯科先從畿撥各所査實後有司堂上及京畿監司中首犯及多犯處今日內摘發條列草記事招致備郞分付我國卽吏胥之國該堂雖欲漫應私囑該吏若能據法防塞則該堂雖欲爲之愧必不爲況節目等事新八之堂上何以知之乎前右相擧條卿其取見此後犯科先自廟堂之吏照法重治事一體言于大臣○備局啓言取見平安監司洪良浩狀啓則本道尤甚鐵山龍川宣川龜城楚山等五邑之次渭原郭山雲山德川孟山等五邑及所屬十四鎭所抄饑口合爲九千二百十九口而賑穀四千九百七十八戶零以今夏加分耗六千五百戶零特許取用事爲請矣加分耗旣與元穀有異若量宜劃給則在穀簿無見縮之患在饑民慰望哺之情就其中割五千石以付道臣使之細量緩急從便排比而深春存拔之際設令口數有添加於初頭抄出之數而所劃賑穀有所若干不足此則營邑所自備者亦足補缺若然則自正月初巡至五月十八巡似無難繼之患矣請以此分付該道道臣允之
정조 16년 · 목
禁府啓言咸昌前縣監羅烈原情以爲本邑至殘且簿凡諸經用素無着手處況在孔道大小使星來往草料倍劇於他邑各項貿易物種之所以應支供者分定春秋等例以官穀貸用待秋彌縫自成謬規故自庚戉五月到任後至十二月所用貿易米爲七十六石零租十石零太三十二石零則以秋捧條劃給區處自辛亥正月至八月所用貿易米又爲一百九十五石零太三十石零租二十六石零而意外徑遞不得彌縫則逋欠之現露勢所難免其間所負私債爲五百六十餘兩而此則皆由吏所自推移以納者也遞歸時各廳加下錢又爲三百九十餘兩而此亦由吏之所擔當出納者也而由吏知其貧寒不可以猝捧故右兩項錢合九百餘兩皆以還穀換色區處而米四百餘石太四十餘石租十餘石零庚戌已區處之還穀亦爲混入於其中當其罷歸蒼黃之際不能檢察文書故由吏不爲區別條件一竝冒錄以官穀合計今年耗息厥數若是夥然其中實公用郡移者不過爲二百餘石至於上納錢犯用之說前春就理時由吏渠自推移九十三兩以爲行費者而已爲還報矣今乃謂之以一百六十兩而歸之於上納錢者實是意慮之外勿論多寡當卽收殺而家力未逮尙今延拖云請刑推得情敎以所供雖直公法則有爲先削其職令道伯今月內充給公穀事嚴飭又啓言前水原中軍李運昌原情以爲歷辭之際自致遲滯去月二十七日申後辭陛仍爲延命於京畿監營日已曛黑故二十八日始爲到任前後稽緩之罪萬死無惜云請議處敎以愚濫之罪考律勘放後草記又啓言金川前郡守趙祥逵原情以爲漂人領付申飭至嚴之下身爲地方官惟俟差員之來到不能一邊報營一邊領去以致一日淹留之境莫非昏謬之罪云請刑推得情敎以除刑推今日內照律勘放後草記又啓言前承旨李敏采原情以爲大臣存問事體甚重而傳敎已下之後不卽知委於本閣以致擧行之踰日莫非不能檢飭之致云請議處敎曰該房雖曰李思祚承書者焉逭不能提醒之罪乎旣罷其職付過放送又以李運昌杖一百收贖告身盡行追奪啓請放送又以趙祥逵杖八十收贖奪告身三等啓請放送竝允之敎以如有功議各減一等又以李運昌功減一等杖九十收贖奪告身四等趙祥逵功議各減一等杖六十收贖奪告身一等啓又啓言羅烈所逋穀物今月內徵捧事嚴飭該道道臣而羅烈穀物收殺間姑爲仍囚敎曰草記及判付不啻相反充與徵語意楚越旣勘而仍囚尤可謂外題當該堂上推考該囚卽放此草記勿施○因李福休李熙燮沈弘祖金鎭九尹範益朴宗柱金相九李煥益韓泳元永麟許浣田遇聖黃勉基金復淵崔錫元朴弼漢黃仁熽趙一源張守初等囚單敎以所爲雖甚無禮何足責付過放送
정조 16년 · 강
忠淸監司朴宗岳以道內才行表著人馳啓
정조 16년 · 목
狀啓以爲道內才行表著人溫陽幼學李憲周年四十八學承家庭望雋士林洪州進士金履禮年五十三實地孝友餘事文識定山幼學尹光後年六十安分守拙讀書求志
정조 16년 · 강
司直吳載純上疏賜批
정조 16년 · 목
疏略曰卽伏見吏曹參議沈煥之疏本則以大政時禮曹正郞崔命麟掌憲通擬事至謂臣以慨然誠不勝瞿然慙恧之至臣於伊時與亞三銓入侍開政之際有臺望新通之議而三銓錄示可通之人命麟之名在於掌憲議擬之中矣其間委折酬酢煩瑣不敢詳陳而臣錯料三銓之意且緣望筒入啓之時急未及更爲通議而徑改草望終使銓格壞了原望勿施此專由臣疏率昏錯之致身爲長官不能審愼自速咎戾至有僚堂之替引臣豈可以事屬旣往職名已鐫晏然泯默不思所以自靖乎臣於治疏將上之際又伏奉奎章閣提學仍任之命天牌儼臨不敢違逋隨詣祇肅而冒陳自劾伏乞亟賜重勘以重銓法批以卿言亦然勿辭行公
정조 16년 · 강
罷御營大將李邦一職
정조 16년 · 목
巡廳啓言去夜發巡至社稷墻外摘奸巡卒時牌將不知軍號故査問委折則渠是御營廳騎士而本營尙不頒布未得聞知云莫重之地不傳軍號事未前有所關不輕該營大將不能察飭之罪請令攸司稟處允之○政院啓言御營大將李邦一拿處事命下矣將兵之任不可一刻無總察之人何以爲之敎曰傳旨姑爲留中令兵判爲先棍問該營首校及應問各人等卽令論理草記兼察及奪符更待下敎擧行○兵曹啓言依下敎御營廳行首敎鍊官崔泰嶸昨日巡邏牌將金國世軍號書給大將家入番敎鍊官朴仁浹巡邏京軍申光祜鄕軍呂余龍等捉致棍問則崔泰嶸所供以爲社稷巡邏及城外巡邏例於軍號頒布之前牌將各率鄕軍先到處所而京軍一名待令於大將家受軍號轉通於牌將以爲行巡矣昨日社稷巡邏軍號頒布依例擧行而旣未目見故遲滯委折實爲不知云金國世所供以爲昨日初昏率鄕軍二名先到當牌處所以待軍號之來矣初更五點巡將來問其軍號故答以軍號未到之意軍號則二更初京軍持來云申光祜所供以爲人定前入番敎鍊宮書軍號以給故出門已間人定聲忷到牌將所在處則幾至二更其間果無稽滯之事云朴仁浹所供以爲昨日烽火時軍號來到故取覽大將後仍謄布各處若無中間遲滯則決無二更始到社稷之理云呂余龍等所供以爲初次行巡後軍號來到渠等以新番所致更點果未的知云軍號遲滯若非入番敎鍊官所爲則必是持去京軍之罪無論如此如彼若嚴飭馳傳豈有拖至二更初之理乎以此推之則以其僻處之故初不嚴束任其緩緩傳去之狀昭不可掩該大將不察之罪在所難免而旣有論理草記之命爲先捧供以入敎曰觀此諸供推以事理該將臣難免不能檢飭之罪況社稷在街路僻遠處則其所申飭尤當另飭而如是遲滯豈非大將罪乎又況巡邏一事爲將臣者一有泛忽則餘事無足觀又況所重尤何等莫重處乎如許大將焉用哉御營大臣李邦一罷職牌將及鄕軍等別無更問之端分揀放送首校與該校令攸司各別照律嚴勘草記以爲諸將臣不知巡邏之嚴徒事偃便者之戒京軍卿其嚴治又敎曰御營六將姑勿出代都提調總察從事官發牌聽傳敎○刑曹以御營廳敎鍊官崔泰嶸等杖一百放送啓
정조 16년 · 강
遞承旨申耆趙▣德尹行任以金載翼柳文養徐龍輔代之前望也載翼尋命許遞
정조 16년 · 강
推吏曹判書金文淳仍命承旨李得臣禁推當該引儀嚴査以聞
정조 16년 · 목
政院啓言二品以上翌日肅拜時該郞親授官敎自是古規而昨日刑曹判書李▣下批後官敎未及書出今日肅拜不得親授事未前聞有關後弊請當該詮官從重推考允之敎曰當該坐直承旨禁推行首掌務及當該引儀竝令該府嚴問査實以聞事分付○因承旨李得臣禁推傳旨敎以分揀
정조 16년 · 강
命禁府都事一竝拿處捧供以聞
정조 16년 · 목
引儀等嚴査有命禁府都事以堂上不備不得開坐言送政院命當該都事拿處禁府以李禁運現告因禁運拿處傳旨敎曰許多都事以昨日特甄之人現告者所爲萬痛駭此等處鳥敢膠守蠹例乎一經歷以下諸都事一竝拿處嚴囚待明朝捧供此傳旨勿施
정조 16년 · 강
命固城前縣令元永龜仍任
정조 16년 · 목
慶尙監司鄭大容狀啓以爲固城縣令元永龜限麥秋姑爲仍任事令廟堂稟處敎曰民事旣如此則辭朝與否不須論依狀請限麥秋仍任南海一體仍任至於林懋遠特點以其監察之擧職也監察待窠復職元永龜虞候之代仍令該曹口傳差出
정조 16년 · 강
重推箕伯洪良浩畿伯徐鼎修嚴禁撥路私札
정조 16년 · 목
備局啓言畿撥各所査實後首犯及多犯處摘發草記事命下矣依下敎捉致京營站撥將及撥卒査問則將卒所供以爲備局朝報封依定式三日封撥或有時急公事則不以定式爲拘而公事出來時或有書簡之竝付者元無非公事而專送書簡之事封物則尤無可論奎章閣壯勇營內醫院公事封有旨封依例傳撥擧行而此亦無封物出付之事京畿監營則高陽坡州長湍松都等處或公事或私通竝令撥所傳致此外無他可達之辭云矣渠等所招不可盡信捜入其撥所册子細閱詳準則其所置簿與其所供別無差錯年前申飭後首犯多犯姑無顯發至於畿營之稱以防僞私通竝令傳撥大係撥路弊端私通本非公事如有可通之事則使該邑邸人通之而不此之爲致令撥卒無休息之時此後則革其謬習之意分付畿營平安監營賑穀狀啓齎來陪持處亦爲査問其遲滯曲折則所告以爲長湍招賢站坡州馬山站分水站謂以無馬終不出給不得已徒步作行以致差遲云故試令納其所持草料則該營踏印着押草料中年月書以正月初一日矣怪而問之則對以草料成於初一日而渠則以初二曉頭離發云若然則初二離發間有三站徒步而能以初四朝前入京此則不可以遲滯爲言而狀啓中年月書以二十九日與草料相左致有此査問之擧其失則在於道伯之不能照檢請當該道臣從重推考京畿三站之無馬萬駭然京畿道臣亦爲從重推考三站撥將査治後馬匹登時代立允之敎曰已料其如此今聞果然矣不然五百餘里豈有過七日入來之理乎大扺箕伯事可悶尋常文簿做錯如此則十邑賑口能免一夫之塡壑乎益知文士疏於剸理矣揆以國體焉逭譴罷之典而今姑參酌其所自效之方惟在邑倅知懼而尙廉飢民賴活而奠土須令益加惕念事嚴飭分付至於撥路事所謂公事封是豈眞箇公事乎今番雖不必一一摘發此後付撥各司必有出付之簿自本司一閱可按時或與撥册取來考較以憑虛實使朝令無至於抛置而兩西以此意亦爲嚴飭俾勿犯禁於爲私札專撥
정조 16년 · 강
命通禮院吏加杖放送
정조 16년 · 목
刑曹啓言依下敎通禮院書員陳興基等五名捉來二品以上翌日肅拜時不爲通謁人員一一現告事嚴杖究問則渠等以爲二品以上每於除拜後敎旨未卽安寶不得親受於肅命時則或不無臚唱之權停初非創出謬例而然時日稍久不能一一記得只以昨年臘月後不爲臚唱行禮人工曹參判蔡緯夏副總管李應爀曺允亨左尹徐有大禮曹參判李洪載指名現告而此五人各其所帶衙門初不以通謁待令之意知委故本院不得如例擧行云矣敎曰欲避先四拜之勞權除臚唱是豈士大夫所爲況非重臣則宰臣擧措若此眞所謂有辱朝廷此後翌日肅拜敎旨未及安寶肅單無得捧入事令政院知悉擧行雖令權除渠輩若能據例豈有是也各別加杖放送
정조 16년 · 강
命大司憲李致中執義李彥祜掌令金寅燮尹致性持平成彥檝大司諫權以綱司諫尹行履獻納金孝眞正言李翊模聯箚自政院洗草
정조 16년 · 강
特補承旨李義鳳淮陽府使
정조 16년 · 목
聯箚諸臺遞差有命而義鳳屢承嚴敎終不書出敎曰左副事豈可曰項直萬萬無嚴寧有如許體貌疏戇雖其本性其在國綱焉逭重罪乎然直願舊僚之顏姑從未勘左副承旨李義鳳淮陽府使除授當日辭朝東大門留門卽刻出送時任府使遞付京職
정조 16년 · 목
以李義弼尹東晚爲承旨朴祐源爲吏曹參判趙宗鉉爲同義禁洪聖淵爲副總管○因禁府都事望筒敎以只上經歷一都事及昨日本府入直都事差代
정조 16년 · 강
命承旨申耆許遞傳旨勿施
정조 16년 · 목
敎曰前承旨申耆之乘機呈病萬萬無狀許差適副其願許遞傳旨勿施其令入來仕進
정조 16년 · 강
以丁範祖爲大司憲趙錫穆爲執義宋煥箕洪彥燮爲掌令崔顯重南必錫爲持平曺允大爲大司諫李殷模爲司諫金熙朝爲獻納鄭魯榮金履喬爲正言竝望前也
정조 16년 · 목
敎曰聯箚諸臺一竝遞差未署經臺諫許遞前望單子入之
정조 16년 · 강
命翰林洪樂游徐有聞嚴囚南間以待嚴問
정조 16년 · 목
敎曰國有金石之典則一承宣焉敢壞毀乎前承旨李義鳳則雖以生疏寬恕凡大小絲綸有可以覆難之事先爲頒布仍又爭執古例卽然故近來申復舊例況陳箚臺臣遞差胡大事也洪明浩之昨夜擧措令人大恥還爲之矜憐如是之際只知效義鳳之爲可不念違越金石之典之爲死罪近來事外面觀之則無嚴皆若此而細究裏面一言而蔽之曰無識也明浩則新入院雖不知東西在堂后者若以法典之如此一言之則豈有昨夜徹宵酬應乎渠輩許多奸情欲嚴問處之昨日入直上下番翰林爲先下義禁府着枷嚴囚以待嚴問又敎曰翰林洪樂游徐有聞着枷南間嚴囚
정조 16년 · 강
校理申獻朝修撰金羲淳聯箚賜例批
정조 16년 · 목
承旨洪明浩申耆啓言臺閣體例不輕而重苟或事關嚴討有所可言之端則固當齊會臺廳論列以啓而昨日兩司則不此之爲名以懲討之論而偃便在外聯陳一箚此不但有違於臺端故規其爲不誠之罪莫此爲甚如是而顧何能仰格聖心亟行天討也哉遞差之命猶屬寬典不可以此勘罪而止伏乞嚴加處分以重臺體以恢言路焉臣明浩愚闇顚錯專昧格式只聽翰注輩違越慫慂之言應頒傳敎不爲承書自壞金石之典例致煩深夜之酬應臣罪至此萬殞猶輕
정조 16년 · 강
配承旨洪明浩于金溝縣翰林徐有聞于平山府
정조 16년 · 목
敎曰金石之典本自至嚴申飭又何如則曾未幾何又有昨夜洪明浩事其人固不足責若以不足責置之其可曰有國法都承旨洪明浩爲先遠竄不待院啓渠以不能挽止自首目見堂上無前之駭擧袖手噤口徐有聞茂山府定配○因徐有聞定配傳旨敎曰更思茂山以尤甚邑道臣狀請勿定配所雖之次邑亦有私賑處傍近稍實邑中移定配所事分付該府○禁府以咸鏡一道無稍實邑稟敎以然則黃海道定配又以洪明浩金溝縣定配啓
정조 16년 · 목
刑曹啓言依下敎司謁韓相謙嚴刑三次絕島定配次爲先嚴囚敎以慫慂之徐有聞奸狀査得無識之司謁何足責放送
정조 16년 · 강
削檢閱李重蓮職逐送本土
정조 16년 · 목
政院啓言卽者檢閱李重蓮謂有館規陳疏徑出原疏纔已退却矣所當直捧禁推傳旨而此與無端徑出有異請推考警責敎曰館規敢用於洪樂游徐有聞乎畏下位如畏虎狼不知瀆擾之爲罪乎萬萬無狀先削其職逐送本土
정조 16년 · 강
重推壯營兵房金持默拿處軍餉郎廳鄭致綏
정조 16년 · 목
壯勇營啓言本營軍兵奉足文書全不照察致有落漏之擧軍餉色郎廳鄭致綏爲先汰去令該府拿處敎以卿則從重推考郎廳拿處
정조 16년 · 목
政院以檢閱洪樂游謂有情勢徑出請推考允之
정조 16년 · 목
禁府以通禮院行首引儀鄭珪掌務引儀李厚植當該引儀鄭璯等原情啓請刑推得情敎曰卿宰事貽羞莫甚渠輩何足責付過放送又以禁府都事徐洛修姜善鎭吳在鎭洪履簡李鎭熙金基豊金履恭徐澈修林淵浩等原情啓請刑推得情敎以竝付過放送
정조 16년 · 목
咸鏡道安邊朝官嘉善李寬士庶嘉善金俊萬折衝韓應河等二人慶源士庶通政蔡鵬翔高原士庶嘉義金信遠永興士庶通政白世賛折衝劉漢奎等四人咸興士庶嘉善金信奉折衝朴泰楫等六人北靑士庶嘉善朱宋薜端川士庶通政金兌金等四人明川士庶折衝朴有燁等三人鏡城士庶通政權時兌等六人當寧士庶通政兪萬進幼學嚴稀水茂山朝官嘉義車天輪士庶正憲李厚光折衝兪夢稷等五人鍾城士庶嘉善金杓折衝崔泰成等七人穩城士庶折衝韓時寬等二人甲山士庶折衝金興太等二入竝老職加資下批
정조 16년 · 강
分遣承旨于受香所奉審摘奸
정조 16년 · 목
三角山木覓山漢江別祈祭在明也
정조 16년 · 강
命人日製及春到記歲謁展拜後合設於殿庭元日朝食堂到記先爲收來
정조 16년 · 목
成均館以大提學未差儒生上旬輪次不得設行啓敎曰歲謁展拜後卽當試取而春到記又當前矣今年適値式年宜有闊狹春到記及人日製當合設於殿庭以此預令知悉禮房承旨馳詣太學初一日朝食堂到記先爲收取以來
정조 16년 · 강
遞大司諫曺允大正言金履喬獻納金熙朝以韓晚裕李明淵李貞運代之前望也
정조 16년 · 목
允大以前任平壤庶尹解由未出援例引避履喬以與熙朝有衆所共知之嫌引避熙朝以僚員嫌避決難獨自晏然引避幷許之
정조 16년 · 강
承旨徐龍輔李義弼申耆以副修撰李晴疏斥喉院聯疏引義命還給
정조 16년 · 강
命忠淸道五營將削職嚴棍仍飭罪人退限跟捕
정조 16년 · 목
忠淸監司朴宗岳狀啓以爲稷山縣殿牌偸去罪人限內不得捕捉殿牌謹遵聖敎敬造奉安而前縣監李儒修常時不謹之罪不可以遞罷有所容恕其罪狀令攸司稟處敎曰名以鎭營凡有跟捕以不捕爲事兵使兼兵使將焉用哉一幷爲先從重推考五鎭營將爲先削職兼營將及洪州營將勿罷令兵使大張威儀五鎭營將嚴棍懲治前有洪龍運事更有稷山事兩件中雖一件若不於更限之內捉納兵使及監司當重勘以此嚴飭回諭
정조 16년 · 강
命百歲老人文義前總管申義淸食物衣資倍數輸送公州前同知李光春夫妻加給宴需仍令道伯就問狀聞
정조 16년 · 목
忠淸監司以道內老人等歲饌題給馳啓敎曰百歲老人加資及加給歲饌已有下敎諸道當依此擧行而文義前總管申義淸係是曾經二品職而昨年登筵者歲饌比他老人之加給更加倍數輸送仍送衣資加資官敎亦令與諸老人官敎待開門口傳下批安寶下送公州前同知李光春年百一妻李氏亦年一百夫妻偕考俱享百歲史牒之所罕有豈不稀異令道伯就而見之問其寢食之如何氣力之又如何以其所見狀聞仍令地方官存問後食物衣資及宴需多數輸送以示朝家尊高年之意事回諭
정조 16년 · 강
以秦泂等差下閣屬官
정조 16년 · 목
因領籤薦單敎曰今番除取才以秦泂差下首薦人監書見窠差定而閣誌有生徒監書名色所以培養之意尙不差出自今依式例差出所薦中李師膺秦東老先爲啓下○將仕郞秦泂單付領籤將仕郞鄭學溫單付校勘監書將仕郞秦東老李師膺單付生徒監書
정조 16년 · 강
召見定例釐正堂上李秉模京畿監司徐鼎修訓鍊大將趙心泰于重熙堂
정조 16년 · 목
鼎修啓言水原府各樣戶役官用條給代之命實出朝家軫念之意而己酉戶役通一境蕩減之數及庚戌辛亥兩年蠲減條俱見漏云事涉斑駁此亦一依當初下敎同爲給代似好矣從之
정조 16년 · 강
命園行時先廂軍兵依昨年例先詣津頭
정조 16년 · 목
訓鍊大將趙心泰啓言園幸時隨駕別隊馬兵先廂馬步軍及挾輦軍御前前排大旗幟招搖旗各名色請依昨年例先詣津頭各其信地聚待從之
정조 16년 · 강
命園行時軍兵糧米馬太經費外別般區劃禁軍減數隨駕
정조 16년 · 목
敎曰園行凡事雖一隸一民皆欲省弊而有益觀於釐成定例之擧朝家苦心至意庶可知之而隨駕三軍其數雖少軍兵則軍兵也吏隸各有盤纏軍兵則飯柴馬蒭外人料馬糧姑無分給之例以予爲軍兵事事除弊之心豈便乎哉然園行凡事不欲煩於經費須有別般拮據亦可以便予心各營隨駕馬步軍糧米馬太經費外區劃之道令廟堂議于兵判訓將論理草記訓局則洪奉朝賀有爲三軍自備防役條予自幼時熟間之朝筵以此有酬酢於訓將者無論此條他條期使實惠下究事令大臣及定例釐正堂上知悉○敎曰以給糧事才有下敎兵曹異於訓局則近四百校卒及二百餘馬匹甚夥然禁軍則五十人除番將別將都領隨駕其餘將校及標下軍視此省減事分付
정조 16년 · 강
命大司諫韓晚裕解由勿拘
정조 16년 · 목
晚裕以前任淮陽府使解由未出援例引避批以前諫長之避嫌依啓以解由兼實病也爾則勿拘察職
정조 16년 · 강
諫院陳新啓賜批
정조 16년 · 목
獻納李貞運啓言近日諸臺之所秉執卽沫飮之大義理而或詣臺而輕加斥退或陳箚而旋命遞改至使當發之論必討之義閼而莫伸與憤愈激如是而何望言路之泂開天討之亟行乎承宣之覆難其違越定式固有失矣而苟究其情則實出於憂憤所激宜在包容寬假而譴罰相續景色愁沮是豈平日所仰望於聖明者哉顧今憲臺不備逆喆追孥之律姑未得齊聲仰請而日前非常之敎在臣等憂愛之忱有不容泯默者請前後臺臣承宣處分傳敎爲先一竝收還批以不允
정조 16년 · 강
命老職下批做錯委折吏判金文淳處問啓尋命推考
정조 16년 · 목
前都總管申義淸曾經一品而吏曹老職單子以今加崇政書入命吏判處問啓政院啓言問于吏曹判書金文淳則以爲臣觸事昏憒專昧申義淸已加崇政之階而今於加資單子誤以資憲今加崇政書入自犯不察之罪惶懍不知攸遠云矣○吏曹啓言今於老人加資啓下之後更考再昨年老人加資狀啓則文義前都總管申義淸前以崇祿今已資窮而復以崇祿啓下公州前同知林斗安懷德前同知宋炳先俱以嘉義當陞資憲而復以嘉義啓下矣飭敎之下又未能照察前迷後錯罪上添罪惶恐待罪而林斗安宋炳先則以資憲改付標以入申義淸旣已資窮請置之允之敎以卿則推考
정조 16년 · 강
命遣吏郞摘奸春享大祭諸執事淸齋與否
정조 16년 · 강
命壯營軍餉郎廳鄭致綏拿處分揀
정조 16년 · 강
召見定例釐正堂上李秉模于便殿命園幸時隨駕百官帶隸自備局成給掌標
정조 16년 · 목
予曰年年園幸務從省略陪扈則只六曹廂兵則以單營自有定式而員役之隨往者亦不可無一定之例此所以大臣以下所率徒隸之各有定數載之定例者也然而將校有將牌軍兵有腰牌自當考牌知數而員役則雖或有數外疊往之弊無以考察其令備局成給木標如信符之例以備字鑄印烙給各其司名役名及衛內衛外書以識之如有定例外臨時隨往後不爲例者則成給紙標以此一體編入定例事分付量其實數笏記書入
정조 16년 · 강
遣承旨詣宗廟永寧殿奉審摘奸
정조 16년 · 강
遞承旨徐龍輔柳文養以李晚秀安廷玹代之前望也
정조 16년 · 목
龍輔文養不爲仕進也
정조 16년 · 강
寧陵參奉李炯昌陵參奉鄭世淳相換口也傳
정조 16년 · 목
禮曹啓言卽接寧陵令所報則本陵來六朔朔望焚香香當於今十二日陵官一員祇受陪進而參奉李炯方在瑞興地令今方入直受香無人云請在外參奉改差卽令該曹口傳差出敎以口傳相換
정조 16년 · 강
命領敦寧洪樂性勿胥命
정조 16년 · 목
政院以領敦寧洪樂性爲承候請對啓敎曰今欲早爲穩休若不退去竝與藥院而不爲應接矣樂性胥命敎曰安心勿待命還第事遣史官傳諭于領敦寧
정조 16년 · 강
藥院副提調趙尙鎭請診不許
정조 16년 · 목
尙鎭啓言聖體靜攝已過屢日而一未得進接診察豈可以近日差勝而反忽少愈之戒不許診候議定湯劑耶伏乞提擧亟令備員醫官亦卽召入俾得診察脈度議定湯劑批以少差故曰少差云爾而此際左相來到闕下陳疏今方强欲酬應大抵膈氣升降無常如期更發此意不可不知矣
정조 16년 · 강
承旨趙尙鎭李喆模等聯疏不賜批
정조 16년 · 목
疏略曰聖體之靡寧今至幾日保護之地尙未能嘗藥廷紳之請尙未蒙兪音上下焦迫群情抒塞誠不知所以爲措也雖以閭巷匹庶之身凡於疾病調護之道無不欲必謹且愼況我殿下上有殿宮之重下係億兆之望乎臣等職忝近密承候路阻不勝焦遑疾聲號籲伏乞亟命藥院備員醫官診候議定當進之劑焉
정조 16년 · 강
左議政蔡濟恭上疏賜批
정조 16년 · 목
疏略曰近者玉候之愆已幾日也皇天之所隲祖宗之所佑明知其翼日勿藥而以國體言之藥院當竝直也珍劑當對症也庭候當鎭日也夫何聖心失平嚴敎日降提調遞免醫官逬逐直宿不得設庭候不敢行一日二日殆若暇豫之時此實四百年有藥院以來所未見之事如臣者職在輔相賤疾適會奄奄無以運身胥命之中箚批又不下惟有憂國之涕流下枕席而已至若宇鎭之事値玆靜攝不敢瀆擾勢固然矣而此豈不言而終已者乎渠以時相之子荷聖上拔擢之恩榮途富貴何所不足乃反潛懷異心謀移天位其所密地綢繆必以爲人神莫測而畢竟彰露不啻如泥獸之鬪妖肚奸肺自其口吐實此蓋地中之鬼已議陰誅使渠不得匿渠之情也海島園棘寔出失刑之大者而乃殿下外示以允從臺啓拿及中道故迃其路名以歸葬俾付渠家有若無故謫還者然鳴呼此何事也廷臣箚疏殆溢公車者卽秉彝之所不已者而喉院之斥而不捧猶不可說門將之搪而不納尤豈非聖世之一大變怪乎臣於此又不能碎首天陛感回淵衷臣分之蔑如臣亦自知四方譏議何以解脫乎胥命之身不可恣入禁闥擔輿朝房瀝盡肝血伏乞聖明察臣至懇藥院提擧卽命差出許入診筵議定當進之劑又命召入大臣三司俯採一國之公議毋屈三尺之至嚴批以卿之此疏豈或賜批而向也旣有差勝後引接量處之敎矣卿又來到闕下予欲强試盥櫛見卿及三司自餘在筵敎卿須安心入來登筵仍敎曰此批答遣承旨傳諭勿待命事一體傳諭仍傳命召疏批旣言之三司諸臣依前下敎牌招入侍
정조 16년 · 강
右議政朴宗岳上疏賜批
정조 16년 · 목
疏略曰臣之血懇已陳於前章而聖敎八條一曰義理不明二曰紀綱不立三曰賦役繁重四曰尾閭濫觴五曰昌言莫聞六曰貪風愈熾七曰文氣也八曰偏私也皆今日痼疾而就其中義理不明爲第一關鍵以今日宇賊事言之其所承款卽顧瞻也爲人臣而顧瞻則是懷二心也懷二心則卓敦之稱兵犯闕懿操之不奪不厭乃其次第事耳自有亂逆以來曷嘗見承款而假息者乎又嘗見旣已拿來放還渠之庄土優游自在者乎竊恐自今以後妖腰亂領之輩酌酒相賀暗地連腸其計益密其患益深堂陛不嚴亂亡隨之臣愚竊以爲亂賊伏法然後王綱立義理明而太平萬歲可坐而致也伏乞誕下明命特允大臣三司之請拿來宇賊快施當律仍伏念臣自少嬰疾到衰轉痼且以人器言之姿性則鈍根固滯不諧於俗才猷則空疏蔑劣不適於用臣之自量甚審不敢爲進身之計究其情則亦云慽矣惟我聖上特收成命批以初批才宣再章又至控辭愈篤推讓太過側席虛佇之餘何等歉歉怍怍卿思之雖求神農之道欲行饔飧之治一足之鼎害㸑害炊予以是不惟勞心亦且勞力庶事之叢脞特次第件事況耆耋元老獨賢於夙夜卿若上下察而左右看決知非言私之時卿須幡然改圖從近出而視事仍敎曰此批答遣史官傳諭偕來之擧豈或少緩而三疏後出膺卽亦中書故事稍待次次疏到另修敦迫之儀三疏在何日仍令傳諭史官知來
정조 16년 · 강
以吳載純爲藥院提調前望也
정조 16년 · 강
召見大臣閣臣及三司諸臣于誠正閣左議政蔡濟恭右議政朴宗岳前閣臣吳載純徐浩修李秉模徐鼎修行大司憲趙宗鉉執義申禹相掌令鄭景祚持平高宅謙李翊模獻納朴瑞源正言韓商新校理林道浩成德雨副校理李貞運副修撰宋民載
정조 16년 · 목
左議政蔡濟恭曰聖體欠和今幾日也伏承差勝之敎下情不勝歡忭而第近間春寒尙峭靜攝之方不容蹔忽不可不召入醫官議定湯劑矣予曰今番靜攝不先不後故人皆以俗所謂謀病知之而其實則不然也園幸時果善爲來往而還宮日日氣和暖微有汗氣至沙斤峴良久坐憩而非但飮食有所失攝其處卽水原終境故有遲遲吾行之意蓋園章卽予終歲企待之事而去時則如有所得歸時則如有所失而初意欲留三日矣許多軍兵之弊不可不念今番又只留二日而還帳慕之懷交切于中自然膈氣不平膈氣卽予本症而今則年年如期而發雖以差勝爲言而猶未快復今日聞卿來到朝房强欲酬應故諸節還不如日昨言語亦難張皇矣濟恭曰殿下一自遷園以後膈氣之症時有所欠寧何等悶慮乎予曰膈氣自前有之而大體行役則少勝勞心則添加矣肅廟朝睿姿卓越而以膈火眼視早昏至有槪示於絲綸之間以予所經歷安得無膈火乎濟恭曰藥院尙未得備員醫官亦皆逬出故大官卽股肱之托而聖候之加減湯劑之進御承聞無路下情焦灼何可盡達予曰以卿等錄事爲假掌務卿當詳知矣藥院提調吳載純曰醫官使之入診何如予曰召入可也醫官李翊臣等以次診察後奏曰脈候大體調均而左三部少弱氣度似有壅滯矣予謂濟恭曰今番卿之所愼非細云故予於靜攝中亦慮之而果是何症濟恭曰大體外氣不解腸部澎漲飮食不能消化矣予曰似是近來輪疾而聞卿服人蔘養胃湯而添加云八十老人之服人蔘生頉亦異常矣濟恭曰幸行時臣先詣而竟以病落留新邑未得隨往園所又未陪扈而歸下情惶悶生不如死矣予曰頃見一疏以卿遲徊不入爲言而其時卿若入來則予尤當難以酬應矣大體今番事卿則在江郊猶未詳知予旣以穩攝爲言則宇鎭事雖非當日豈無可言之日而急急出賓啓令而入來有若非伊日莫可者然此予所以深致慨于其日大臣者也此非李領府之過卽時樣如此故有所慫慂而然朝廷之所重者體貌也而擧措如此豈不怪駭乎肅廟朝因崔錫鼎事以春秋不嘗藥之議傳敎中至有二字書之之事予於李領府果無纖毫不槪之意而其在事面旣是首相故不得不處分矣卿與三司旣同入侍宇鎭事當略言之近日處分非爲渠也亦非爲院相也後世風俗迫隘氣像促短此非好事今日予問於卿等而欲量處蓋量處二字於此於彼量而處之之謂也若有一條路而已則有何量處之可言乎量處之擧以今俗眼觀之雖甚乖當而予之本意別有在焉西京之治專尙寬大約法三章之時安知無罪如宇鎭而或有漏網者乎國朝數百年內喧爀之大臣家與爲院相之臣無故者絕稀如洪奉朝賀金奉朝賀家亦然蓋偏論出後自然如此近日宇鎭處分予則以爲御極後第一善爲之事矣濟恭曰殿下以御極後善爲之事爲敎而外間則以爲御極後初有之過擧也予曰歸之過擧予當安而受之而亦不害爲尙寬之治且可以生可以殺而殺之則豈不傷仁乎濟恭曰宇鎭之罪惡可謂千可殺萬可殺則豈可以可生可殺之間論之乎予曰卿之箚中有從日邊來從背後來緩步徐趨等語卿文法之騷韻本如此而予於調攝中見之一㘈而爲消日矣其押到之行巧値幸行時數十里前站故事勢不得不送于湖境而今則區處之道無他恩旣足矣義亦伸矣不可仍置止泊無期島配則一也遠近何論聞有七歲稚兒相見號哭云古先王以不忍人之心行不忍人之政文字雖不襯當而以法論之還送島中亦何妨乎濟恭曰近島之中亦有善惡之別若不送善地則遠近何論而三司之言卽公共之論也伏願允從焉大司憲趙宗鉉等曰使已承款未正法逆竪白放本鄕任便自在古今天下寧有是乎昨冬臺啓允從時有一問之敎王言一布信如四時拿鞫而快定王法斷不可已矣予曰污穢不潔之物此時豈可入之鞫庭乎宗鉉等曰令王府擧行何妨之有乎前閣臣吳載純等曰公議不可遏也王章不可屈也伏願明正典刑校理林道浩曰已結案之罪人不必更問直施當律宜矣予曰承款云爾則可也而結案則未也焉有不受跟脚結案而直爲正刑之法乎玉堂之昧例如此矣承旨趙尙鎭等曰宇賊旣命拿來若不問還配其可曰國有法乎予曰若以律名爭執則當自在渠家在宇鎭尤幸矣宗鉉等曰亂賊將無懲畏豈非大可憂乎予曰極治處自當極治豈以此事無懲畏乎復賊卽是元戎雖曰武夫位至輔國而極刑備盡如此處則如此如彼處則如彼豈可曰無懲戢乎宗鉉等曰宇鎭與復賊一而二二而一也豈可容貸乎予曰復賊之罪惡未知卿等果詳知而有難提說者渠之結案卽槪略也其窮凶絕悖之眞贜亦有渠口吐實者其時以勿膽於獄案爲敎而眞是手磔口臠之賊也宇鎭承款之供果何語乎承旨柳文養曰顧瞻他日群不逞得志之凶言矣予曰安知非出於渠之毒氣而設如渠言與復賊煞有間矣前直提學李秉模曰臣於其時身參鞫坐故詳知其事宇賊此招非眞出於毒氣也與申愷出入蹊逕平問之下無不吐實而復賊之肯綮亦無不知之(刀削)婭此已渠斷案矣予曰以渠地處有此罪案情固可誅而往事不必盡說矣命右議政朴宗岳入侍宗岳進伏予曰初次敦諭己言枚卜之本意而四件事於卿非慰籍也疏批中八件事亦非備例之言初筵期望無過於此卿若副予望則朝廷幸甚宗岳曰臣以千萬不似之姿叨千萬匪分之職夙夜憂懼而四件恩敎尤爲鄭重百爾思量萬無對揚之道豈以大官自處遽然出脚而聖候在靜攝中故他不暇顧今玆登筵區區下情之顒祝惟是藥院之備員醫官之召入矣予曰提調已出俄亦召醫官診脈矣卿旣新卜與左相同寅協恭交相勉勵好矣俄者以宇鎭事有言及於左相左相略傅筵敎好矣濟恭傅筵敎於宗岳宗岳曰輿情不可不伸今承筵敎恐有上下相持之慮國體在所顧念矣予曰己盡言於左相矣
정조 16년 · 강
右議政朴宗岳陳戒七條
정조 16년 · 목
宗岳啓言臣適有愚見敢此仰達一曰保嗇聖躬四百年宗社安危惟我聖上也百萬命民生休戚惟我聖上也事我殿宮不貽惟疾之念者惟聖上也臨我元良克軫無憂之喜者惟聖上也我聖上上以承列聖艱大之投下以開萬世太平之業正古人所謂陛下縱自輕奈高廟太后何者也伏惟殿下自御極以後一念洞洞惟恐或弛萬機孜孜自强不息雖文王之不遑暇食周公之坐而待朝何以加此然古昔帝王勒毖之中亦有頣養之道殿下何不念及於此而夙夜勉勉寒暑慥慥臣竊恐榮衛受傷神精易損而又況喜怒之際或有暴露之處施措之間不無過中之擧是豈大聖人養性愼疾之方哉伏乞聖明留神財察敎以所奏甚好當體念矣二曰輔養元子惟天惟祖宗篤棐邦國永錫爾類三殿含飴之慶與天地而同大八域延頸之願仰日月之重光朱子曰古之聖王敎世子者必選端方正直道術博聞之士與之居處今我元子衣尺漸長智慮夙就必趁此時毋論在野在廷惟其人是擇左右輔翼日夕薫陶則化與心長智與天成億萬年無疆之休自此始矣此爲今日第一急務伏乞聖明留神財擇鳥敎以所奏甚好當體念矣三曰嚴懲討奧自丙丁之後亂送層生宗社之危懍如一髮我聖上以天縱生知之姿奮聖人一怒之威四罪之咸服兩觀之嚴誅實有光於天下萬世而於是乎明義錄作卽我東之一部麟經也亘古亘今顚擛不破者此箇義理則奈之何近年以來公(刀削)輿情愈激義理漸晦雖以目下宇鎭事言之喣濡之恩太過寬假之典遽下其拿其放又不以其道殿下於此不免聖人之一失也今日群下雖甚不肖無狀必不與此賊共戴一天如是之際上下相持則聖德之貽累將如何群情之如沸亦如何哉伏乞聖明亟允擧國之請少洩輿人之憤敎以前後大臣諸臣疏批已言之矣四曰開言路國之有言路猶人之有血脈也言路閉則國不治血脈壅則人必病昨年秋諸臺之發啓也不露姓名囫圇說去旣失臺閣直截之風又非事君無隱之道罰止行遣亦云榮矣然而究其本情則出於嚴隄防而伊時捧納承宣亦在譴逐之中尤豈不過中乎況今罰飭已行歲月又更宜有寬恕之典且臺疏事體不輕而重其出其納惟在喉院惟久而已其賞其罰惟在聖上處分而已彼守門將其爲職也止於守扃鑰禁攔入也凡干疏章之句管阻搪非其任而非其責也事面之苟且已無可言後弊之關係亦復如何伏乞聖明留神還寢鳥敎以所奏好矣至於門將事豈樂爲之擧乎年前一事出則其所設禁亦豈非迫不得之擧乎然卿之初筵所奏旣如此年前一事設禁外門將阻搪一款特爲還收令兵曹知悉五曰懲貪風願今國儲無紅腐之蓄小民有赤立之歎不幸有方數千里之水旱則雖有智者不知爲計寧不寒心靜究厥由則一貪字爲之祟也一爲方伯字牧則竊弄錢穀割剝生靈問舍求田囓肥衣輕至於㛰葬殆費中人十家之產如是而國安得不貧民安得不困人之廉貪雖曰稟性之各異而亦在於處置之失宜大抵近來之爲方伯者遠則一年近則半載雖抱龔黃之才未能周知一路之利病奚暇爲國爲民有所設施哉爲守令者亦然送舊迎新相續於道許多宂費不可盡數民之視之殆同五日京兆而官無固志只以掊克爲事欲救其弊莫如愼擇監司守令久其任而責其成將其廉而懲其貪臣愚以爲一依國典監司非二周則不許遞改守令非三朞則不許遷轉時遣繡衣採訪貪者則嚴立科條終身禁錮廉者則因其職而加其秩仍又超遷大邑以酬其勞修明國朝故事淸白吏選法實爲激勸風動之方伏乞聖明留神財察敎以當留意矣六曰養育人材夫人材之盛衰實係世運之升降我東聖神相承名碩輩出禮樂文物燦然俱備以開於萬年太平之業我殿下道貫百王學冠千古崇儒重道右文興學建奎章之閣月加勸課徠館學之士親試講製而奈之何人材杳然文氣日卑片刻之間草率呈券於是乎聖上慨然興歎嚴立科條退定時限俾盡其才誠爲捄弊之要道但操切稍過士氣摧沮必也操切之中益懋禮待之方則嚴科場正士習兩得其宜而惟彼諸生亦一讀書種子神化所及豈不孚感而於變也哉苟求溯本之策莫如招延經術之士布列朝廷爲世矜式則士習不期正而自正文氣不期高而自高且以向來西學言之正學之寥寥莫近日若而異端邪說於鳥闖作無父無君爲禽爲獸其禍甚於洪水猛獸聖上不大聲色殲厥巨魁脅從罔治保合太和偕至大道然必使義理之說大行然後庶可以出邪入正得有遷改之效更無滋蔓之憂伏乞聖明竝賜財察敎以所奏好矣七曰振肅紀綱夫紀綱者若絲之有紀網之有綱絲無紀則不可以治也網無綱則不可以挈也故一國而有一國之紀綱一家而有一家之紀綱我聖上御極以來一號令之發皆合天人一語默之間自有規度而奈之何紀綱日替風俗日頹以士夫而言則居官無廉白之操在鄕乏謹飭之譽以小民而言則視官長如小兒視刑辟如茶飯豈不大可寒心也哉朱子告宋孝宗曰苟非斷自聖志灑濯其心而有以警敕之使大小之臣各擧其職以明黜陟以信刑賞則何以振已頹之綱勵已壞之俗伏乞聖明財察敎以所奏好矣
정조 16년 · 강
三司陳啓賜批遞差大司憲趙宗鉉
정조 16년 · 목
大司憲趙宗鉉執義申禹相掌令鄭景祚持平高宅謙李翊模獻納朴瑞源正言韓商新校理成德兩林道浩副校理李貞運副修撰宋民載等傳啓尙喆事前啓中揆以邦憲下改措語曰鳥逭天討而顯戮未施陰誅先加輿情去而愈菀國論去而愈激而向者院相之敎大有不然者雖以逆積賊點之曾經院相逆節綻露之後王章無所撓屈今逆喆之罪有浮於兩賊豈可以院相之故貸三尺之重沮一國之論乎臣等謂逆賊尙喆追施孥戮之典宜矣批以亟停勿煩○宗鉉禹相景祚宅謙翊模瑞源商新等啓言逆宇以凶喆之子籍其氣勢罔念喣濡之恩益肆跳踉擬帥市恩之謀旣極陰秘荷杖偸鈴之態不忍正視而乃於不敢言之地敢懷不敢萌之心潛構啓草欲售欺天之計此已窮凶絕悖而於渠猶屬薄物細故(刀削)甚至於干涉善復自知當死之供吐實於平問之下有賊如此不施邦刑則天綱絕矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初酌處之命己是失刑之大者臺啓許久爭執今幸家允庶幾王章可伸輿憤可洩矣不意拿到湖界旋泛迂路終至領付本鄕不令王府知之世豈有逆如宇賊凶如宇賊而偃處其家便同白放之理乎臣等謂遲晚罪人宇鎭設鞫得情夬正王法宜矣批以當初拿來之擧欲一問後闊挾出於重王法從公議而押到之行巧湊前站雖不問而許令歸視此非不踐言事勢卽然然一味任他許久相持亦係行不得之擧故所欲量處者此也旣言於大臣及卿等如是量處不害爲恩與法兩行所請不允宗鉉曰逆如宇鎭而有量處之敎臣等決難奉承矣予曰俄已盡言復何煩瀆仍命大司憲趙宗鉉遞差○禹相等啓言臣等與都憲義無異同而都憲旣已遞差則臣等獨何敢晏然乎請命遞斥臣等之職批以勿辭亦勿退待○道浩德兩貞運民載等啓言今日三司之所爭執卽沫飮之大義理而乃者憲長遞差之命摧折太過實非所以嚴懲討而開言路之義也臣等謂還收大司憲趙宗鉉遞差之命宜矣批以不允
정조 16년 · 강
命罪人宇鎭移配于喬桐府
정조 16년 · 목
敎曰見大臣三司旣以量處之本意有所下敎宇鎭使之還配島中島則一也法可伸遠近之間恩亦可伸卽令該府押配于喬桐府三司若於此爭執則原啓聽從之前渠當自在渠家雖近莫如還送乎令入侍三司知此意
정조 16년 · 강
遞承旨柳文養尋施不敍之典
정조 16년 · 목
承旨趙尙鎭等曰當初島配己是失刑之大者今又移送近地有若尋常罪人之移配者然輿情之憤痛己不勝言而其在正王法之道豈容若是乎伏願反汗焉予曰職非三司豈敢如是乎承旨柳文養屢請反汗命遞差○敎曰職非三司則擧措之劻勷不可遞差而止前承旨柳文養亟施不敍之典
정조 16년 · 강
命濟州牧使李運彬令王府拿來嚴刑減死安置于極邊
정조 16년 · 목
該牧使狀啓以爲十二月二十四日寅時量祗受宣傳官兼假都事洪栒齎來標信仍伏承密旨則大靜縣圍籬安置罪人宇鎭除枷杻押付都事拿來之命也此賊之窮兇絕悖孰不欲食肉寢皮而尙今容息恩之至而刑之失也臣雖無似卽沫血聲討之一臺臣而濫蒙洪造守此土防此囚則其在戒嚴豈容小忽凡諸拿重囚之法枷杻具格應行之例則豈忍使此賊出圍籬而除枷杻乎且伏念罪人之押去押來卽王府之奉命擧行者而今無一字知委則有違法例不可使堂堂法綱緣是而壞損故不敢奉承悚戲無地恭竢斧銊之誅敎曰今日始回酬應公事見之濟牧之當初狀啓不可但以有開後弊論緹騎逮捕之行所齎去者卽密旨而已焉有金吾公文乎托以無公文只有密旨執置奉命都事者殆近十日仍以不得擧行之意一邊狀聞渠雖不足責莫重密旨不爲擧行莫重奉命仍又執置究厥所犯可謂死有餘罪況拿來有命則但當急急治送又焉敢逆探拿後之如何決折不卽出給乎濟州牧使李運彬卽令王府拿來嚴刑極邊減死圍籬安置以重命令以杜後弊又敎曰濟州牧使之代今日議薦仍令當日辭朝
정조 16년 · 강
以李喆運爲濟州牧使備薦也
정조 16년 · 강
有政吏曹判書金思穆參判李在學參議沈煥之進
정조 16년 · 목
承旨金履禧違牌例罷李集斗亦違牌敎曰違牌承旨許遞政官牌招開政依昨日例以無故人差出待下批牌招察任○以具修溫李濟萬爲承旨金羲淳爲副修撰
정조 16년 · 강
賜領敦寧洪樂性疏批
정조 16년 · 목
先是樂性陳疏略曰聖體靡寧今幾日也緣臣不忠醫官不得一番入診湯劑亦復屢日停心藥院一空起居無人設置本院保護聖躬之意果安在哉臣方罪著倖逭泥首俟勘之中末由叩閤求對仰承玉候畢陳愚悃有臣如此生亦何爲敢附古人獄中上書之義疾聲號籲伏乞特許入診議藥至是批以藥院已召接矣仍命此批答遣史官傳諭于領敦寧
정조 16년 · 강
賜兵曹判書李秉模疏批
정조 16년 · 목
先是秉模陳疏略曰臣進不得承候退不得溘然徊徨焦迫靡所心屆今已幾日也中外波蕩隸儓駭惑莫不捐點唾罵曰今日朝廷何無一人生死向前也卽者開政有命以臣待罪之蹤安敢冒赴而急於瞻近顚倒赴闕則吏曹參議沈煥之抱疏而坐憂歎不已問其故答以欲效匡救之義治疏將上而初旣見阻於門將及夫袖呈喉院又托以齋日云嗚呼曾謂出納惟允之地乃有此推托之言耶齋日之不得捧疏例也而此時匡救之疏其可論有例無例乎煥之之疏臣雖未詳槪聞其語則此非煥之之言卽一國之言非一國之言卽天經地義民彝物則之泯滅不得者也殿下自夫御極之初凡於大義理大處分光明正大動不踰矩曷嘗有遇事觸發失其和平之擧而四五年來大失所望冰雪江干往年之事至今驚魂雷霆咫尺培養之氣無不摧折於是乎門將禁疏之法浸浸然作而幺麼逆竪懲討之論擧在禁令之中此習一成殿下雖覺其非孰肯開口吐言也臣請以近日事及復之殿下之不許呂接荐下嚴敎豈不以伊日大臣諸臣不能無然疑於靜攝之敎而惟宇賊之討是急乎不忠之罪大小諸臣夫旣自知而靜究厥由亦豈非殿下之所以致之也前後處分之屬於討逆邊一切用顚倒之術不用關和曲費周遮不見信於廷臣亦屢矣殿下何不少加及省而因此激惱不許直宿不許入診竝與藥院提擧而不備臣歷日俟勘不敢復爲呼籲之計而目見煥之疏見阻之事不勝憂慨冒死略陳伏乞亟納其疏快賜允兪召接藥院議定湯劑廓揮乾斷掃蕩凶醜明示禁令之爲過擧則太平萬世自今伊始至是批以三銓疏之未徹何關於閫帥差出乎深夜瀆擾語多不擇反有營救前領府之意揆以分義寧容若是乎
정조 16년 · 강
賜吏曹參議沈煥之疏批